Glostrup. Tre et halvt års fængsel og en udvisning af Danmark for bestandigt.

Sådan lyder dommen til en 43-årig irakisk mand, som i Retten i Glostrup er blevet dømt for seksuelle overgreb mod sin steddatter.

Det oplyser Københavns Vestegns Politi i en pressemeddelelse.

Stedfaren er dømt for forsøg på voldtægt og andre seksuelle overgreb, som skal være foregået i deres fælles hjem i Brøndby gennem fem år.

- Seksuelle overgreb mod børn er en meget grov forbrydelse, der bliver set meget alvorligt på, hvilket også kan ses på den straf, retten har udmålt, siger senioranklager Peter Rask i meddelelsen.

Ved dommen er pigen også blevet tilkendt 100.000 kroner i erstatning.

Den 43-årige nægter sig skyldig i anklagerne, og han overvejer, om han vil anke dommen til landsretten.

I hjemmet, hvor overgrebene stod på fra 2007 til 2012, boede også pigens mor. I 2016 anmeldte familien overgrebene, men i mellemtiden var stedfaren flyttet til Sverige.

Efter efterforskning af sagen valgte dansk politi derfor at udstede en nordisk arrestordre på stedfaren, som herefter blev anholdt af svensk politi. I februar 2017 blev han udleveret til Danmark og varetægtsfængslet.

/ritzau/